L’aplicació per a mòbils Snapchat es va expandint pel món i aposta per oferir continguts cada vegada més personalitzats en funció de la ubicació on es troben els seus usuaris. Un snap és un vídeo o una fotografia captada des de la càmera que incorpora l’app, nascuda a Los Angeles. Una vegada enregistrada la imatge, abans de compartir-la amb altres usuaris, hi ha l’opció de personalitzar-la amb una sèrie de filtres que incorpora l’aplicació. N'hi ha uns que s’anomenen geofiltres i són dibuixos lligats a una ubicació geogràfica. Tot i que a escala mundial Snapchat disposa de “diversos milers” d’aquests dissenys, sobre Barcelona de moment només n’hi ha vuit, la majoria lligats al modernisme català. Per tal d’augmentar-ne l’oferta, la companyia anima els usuaris catalans a dissenyar-ne més, segons ha explicat a Elpais.cat un portaveu de la companyia.

Un 'snap' captat al parc de la Ciutadella. J. P.

A Snapchat tot és efímer. Permet enviar imatges que s’autodestrueixen en qüestió de segons a contactes concrets o fer-les públiques a tota l’agenda personal durant 24 hores. També ho són els filtres geogràfics. Si captem un snap al parc de la Ciutadella ens deixa decorar-lo amb unes lletres i un dibuix relacionat amb les bombolles de sabó que sovint floten pel pulmó verd de la ciutat i que deixen embadalits els més petits. Si ens allunyem una mica del parc i fem una nova fotografia, el filtre ja no apareix. Va lligat a la posició GPS.

La companyia nord-americana va apostar fa un any per incloure filtres geogràfics a l'aplicació i un equip intern es va encarregar de dissenyar els primers. A finals del 2014, amb l’objectiu d’estendre aquesta funcionalitat de manera més ràpida i amb un lligam més fort amb totes les cultures i punts de vista d’arreu del planeta, va decidir que els mateixos usuaris “artistes i dissenyadors” locals poguessin enviar els seus a través d’una eina web i seguint una sèrie de recomanacions.

No hi ha cap directori oficial on estiguin recollits tots els filtres geogràfics. Només alguns perfils no oficials a diverses xarxes socials que se centren sobretot en els Estats Units. La companyia vol que apareguin per sorpresa als usuaris en funció del lloc on es trobin, creu que és una característica “emocionant”. No obstant això, Snapchat ha revelat que a Barcelona, de moment, això passa al parc de la Ciutadella, al Park Güell, a Montcada i Reixac (Vallès Occidental), a la Sagrada Família i al barri de Gràcia. Els quatre primers dissenys els han fets usuaris de Snapchat, mentre que l’últim el signa la mateixa companyia. A banda d’aquests distintius, a dins del perímetre de Barcelona sempre hi ha l’opció d’utilitzar tres filtres genèrics amb el nom de la ciutat: un d’aire modernista, un que dóna “records” des la ciutat i un en què es pot veure la silueta de la Sagrada Família. Aquest últim també l’ha elaborat un usuari.

'Snap' amb el filtre del barri de Gràcia. j.p.

Els dissenys que envien els dissenyadors passen per un equip de Snapchat que en pondera “la creativitat, la utilitat i l'originalitat”. Malgrat això, les fonts de la companyia consultades han detallat que els requisits “no són superestrictes” i que és més fàcil que validin dibuixos pensats per a llocs per als quals encara no hi ha creat cap dibuix.

A nivell de tot l'Estat espanyol, el panorama d’aquest tipus de filtre és també encara tot un món per descobrir. Madrid és la segona ciutat que en té més, després de Barcelona. Tots els de la capital espanyola són genèrics, amb el nom de la ciutat. N’hi ha cinc de diferents: tres de creats per la mateixa empresa i dos fets per usuaris. Sorprèn que un dels fets per Snapchat posa el subtítol d'“España” sota les lletres de la ciutat, fet que no passa amb cap dels dissenys barcelonins ideats per la companyia nord-americana.

Snapchat ja està molt arrelat als Estats Units i de mica en mica es va internacionalitzant. A banda dels geofiltres –“com més en tinguem, millor”, diu la companyia–, l’altre repte és proporcionar continguts de mitjans de comunicació de parla no anglesa a la secció de Discover. Actualment, companyies com la CNN o Daily Mail ofereixen notícies i reportatges explicats en el llenguatge de Snapchat, combinant infografies, textos, vídeos i fotografies. Preguntades per si hi ha la previsió d’oferir continguts en català o castellà, les fonts de la companyia responen que “de moment no hi ha cap informació per compartir en aquest sentit”.

Una altra de les funcionalitats de l’app de missatgeria, el 60% d'usuaris de la qual té entre 18 i 34 anys, és la retransmissió d’esdeveniments en directe. Actualment tots bastant allunyats del territori espanyol. Caldrà veure si en els pròxims mesos Snapchat aposta també per internacionalitzar aquest tipus de retransmissions, que agrupen l'un darrere l’altre els snaps de les persones que es troben en un mateix esdeveniment i decideixen fer-los públics: una nova manera d’explicar la realitat minut a minut.